钦定古今图书集成/明伦汇编/官常典/第464卷 > 武念
## 钦定古今图书集成/明伦汇编/官常典/第464卷 > 武念

按《宋书宗越传》，“越州里刘胡、武念、佼长生、蔡那、曹欣
之，并以将帅显。”刘胡事在《邓琬传》。“武念，新野人也，本
三五门出身郡将。萧思话为雍州，遣土人庞道符统
六门，田念为道符随身队主。后大府以念有健名，且
家富有马，召出为将。世祖临雍州，念领队奉迎。时沔
中蛮反，世祖之镇，缘道讨伐部伍。至太堤岩洲，蛮数”
千人忽至，乘高矢射雨下。念驰赴奋击，应时摧退。即
擢为参军督护。其后，每军旅，常有战功。世祖孝建中，
为建威将军、桂阳太守。竟陵王诞反，念以江夏王义
恭太宰参军、龙骧将军，隶沈庆之，攻广陵城。诞出城
走，既而复还。念追之不及，坐免官。复以为冗从仆射，
出为龙骧将军、南阳太守。前废帝景和中，为右军将
军直阁，封开国县男，食邑三百户。太宗初即位，四方
反叛，遣念乘驿还雍州，绥尉西土，因以为南阳太守。
念既至，人情并向之。刘胡遣腹心数骑诈诣念降，于
坐缚念、袁𫖮斩之，送首诣晋安王子勋。念党袁处珍
逃亡至寿阳，为逆党刘顺所得，考楚备至，秉义不移。
后得叛，奔刘勔。太宗嘉之，以为奉朝请，追赠念冠军
将军、南阳新野二郡太守，封绥安县侯，食邑四百户。
泰始四年，绥安县省，改封《邵陵县》。